Miseru chie s'arrambat a gosinu

Miseru chie s'arrambat a gosinu
ca s'arrambat a truzzu formigosu,
male est s'est riccu et peus bisonzosu,
non s'ind'isfadat de lu cumandare,
si lu chircant ad s'hora de pagare
nde perdent s'amistade pro continu.

Perdene pro continu s'amistade
s'andant a dimandare su trabagliu,
cun gosinu non bi hat fìdelidade
ca jughet duas caras che freagliu:
barbaru et de paga caridade
ma in s'ipsoro non faghent isbagliu,
lu naro nen dep’esser faulagliu
ca nd'hapo idu pratica meschinu.

Tantos et tantos nd'hapo praticatu
gosinos et segnores in civile,
et pro su bene chi lis hapo fattu
m'hant trattadu coment'un'iscobile,
si non mi fia difesu et manizatu
mi fia arruinende su foghile;
cun sos chi so istadu pius umile
cussos m'hant fattu peus de buzzinu.

Gosinu non dat mai paga bona
mancari parzat amicu corale,
cando li venit sutta non perdonat,
si faghes bene currispondet male,
mai hapo idu a gosinu corona
mancu in su tempus quaresimale:
sende chi jughent anima immortale
non connoschent su Deus unu et trinu,

Non connoschent su Deus criadore
chi sa materia informe hat ordinadu,
sunu pro su comune irrobbadores
aumentende in su male furadu,
presuntuosos falsificadores
chi cherene su poveru atterradu,
ma de gosinu puru nd'hat istadu
caddu de palu et torradu a runzinu.

De cavaglieri torradu a teraccu
nd'hapo idu et connotu a tempus meu,
cussos crediant in sa fide pacu,
pro cussu forte los castigat Deu;
ogni predicadore nd'est istraccu
giamendelos continu a giubileu,
antis sunu faghinde male et peu'
ca sunt ancora de pessimu inclinu.

A giubileu non cherent andare,
abbandonant sa legge cristiana,
si sunu dados ad interessare
narende chi sa morte nd'est lontana
ma ad su minutu chi a Deus pare'
mandat sa morte et perdene cant'hana:
solamente unu toccu de campana
tènene pro si jugher a caminu.